સંસ્કૃત અને સંસ્કૃતિ એ ભારતીય પ્રતિષ્ઠાના આધરસ્તંભ છે. આપણે આપણી સંસ્કૃતિનો આદર કરીએ છીએ તેમજ તેનુ જતન પણ કરીએ છીએ, સંસ્કૃતભાષા પ્રત્યેનો પ્રેમ આપણા હ્રદયમા અનન્ય સ્થાન ધરાવે છે. સંસ્કૃતમા ઉચ્ચરિત થતા મંત્રો આપણા સૌના માનસીક સંવેદનને આકર્ષે છે તેમજ હ્રદયને શાન્તિ અર્પે છે. સંસ્કૃતમાં પારંપરિક રાગ – ઢાળ સાથે ગવાતા શ્લોકો મનને અલૌકિક આનંદની અનુભૂતિ કરાવે છે. વ્યાસ, ભાસ કે કાલિદાસ રચિત ગ્રંથો, મહાકાવ્યો કે નાટકો પ્રત્યે આપણે ખૂબજ આદર ધરાવીએ છીએ. આપણું બાળક હજુ તો પોતાનું નામ પણ બરાબર બોલતા ના શીખ્યું હોય ત્યાર થી આપણે “त्वमेव माता च पिता त्वमेव…” શીખવવાનું શરૂ કરી દઇએ છીએ. સંસ્કૃતભાષા એ આપણી ભાષા છે, તેના પ્રત્યેનો પ્રેમ આપણને તે પ્રત્યે સદાય આકર્ષે છે. સંસ્કૃત આર્યભાષા, દેવભાષા, ગિર્વાણભાષા તરીકે ઓળખાય છે, સંસ્કૃત અનેક ભાષાઓની જનની પણ ગણાય છે. અક્ષરનાદ પર “ચાલો સંસ્કૃત શીખીએ…” એ શૃંખલા શરૂ કરવાની યોજના ઘણાં વખતથી હતી, પરંતુ અમુક કારણોસર એ ઠેલાતું રહ્યું. અંતે આજની રળીયામણી ઘડીથી એ શરૂ કરાઈ રહ્યું છે. આશા છે આ લાંબી શૃંખલાને અંતે ગીતા, રામાયણ કે મહાભારત વાંચી તેના અર્થ સંસ્કૃતમાંથી સ્વયં સમજી શકે.